Kembali ceriakan kampung
LAWAS: Setelah hampir tiga bulan dibiarkan, akhirnya keinginan hati untuk kembali semula bagi menghiasi keindahan dan persekitaran kampung, terlaksana. Kebiasaannya, aktiviti gotong-royong dan program keceriaan diadakan dua kali sebulan, sepanjang tahun. Disebabkan Perintah Kawalan Pergerakan (PKP) sejak 18 Mac lalu, segalanya tergendala. Kini, dengan mengamalkan norma baharu, penduduk Kampung Dato Laut Haji Bayan, mulai bergotong-royong membersih dan mengindahkan semula kampung mereka. Menurut Ketua Kampung Alijin Jaludin, ia dianjurkan bersama Jawatankuasa Kemajuan dan Keselamatan Kampung (JKKK), Biro Keceriaan dan penduduk kampung sendiri. Pada permulaan PKP, keadaan di kampung amatlah sunyi dan tiada satu aktiviti keindahan dilakukan, sehingga ada yang menyebabkan tanaman mati. Selain itu, aktiviti sama turut diadakan mengikut isu semasa seperti Hari Sarawak Merdeka, Hari Kebangsaan atau perayaan. Ia juga, katanya, sejajar dengan pertandingan keceriaan anjuran Majlis Daerah Lawas (MDL), sekali gus mengeratkan tali silaturahim dalam kalangan penduduk. Oleh Awang Kushairy Junaidi 
See author's posts
